༄༅། །ལམ་འབྲས་དཀའ་འགྲེལ་སྦས་དོན་གནད་ཀྱི་ལྡེ་མིག་སྐལ་ལྡན་ཡིད་ཀྱི་ངལ་གསོ་ལས་འཇམ་དབྱངས་བླ་མ་དགྱེས་པའི་
ཞལ་ལུང་བཞུགས།
༄༅༅། །ཨོཾ་སྭསྟི་སིདྡྷཾ། སྲིད་དང་ཞི་བའི་དཔལ་གྱུར་རིན་པོ་ཆེ། །སྐལ་ལྡན་ཀུན་གྱི་དམིགས་བུ་མཐོང་ན་དགའ། །གཉིས་མིན་མདུད་ལས་གྲོལ་བའི་བཤེས་གཉེན་མཆོག །བློ་གསལ་རྒྱ་མཚོའི་སྡེ་ཁྱོད་ཕྱག་གི་གནས། །ཁྱེད་ཐུགས་དཔལ་གྱི་བེའུའི་གསང་མཛོད་ལས། །ངེས་ཚིག་ལྡན་པའི་མཁས་ཀུན་དགའ་བསྐྱེད་གཏམ། །མཆིང་གྲོལ་མཆོག་གི་བློ་གསལ་རྒྱ་མཚོའི་དབུས། །རྒྱུད་སྡེའི་གནད་དོན་ཡིད་བཞིན་ནོར་བུས་གཏམས། །དཔལ་ལྡན་ཀུན་ནས་འདུས་པའི་འདུལ་བྱ་ལ། །དགའ་གདུང་དབྱིངས་སུ་གྲོལ་བའི་མཆོག་གི་བཀས། །བློ་ཆེན་ཤེས་རིག་གསལ་བའི་རྒྱ་མཚོ་འདིར། །སྡེ་སྣོད་གསུམ་པོ་ཉུང་ངུའི་ཚིག་ཏུ་བསྡུས། །དེ་ལྟར་དཔལ་ལྡན་བིར་ཝའི་གསུང་ངག་ལམ། །ཀུན་དགའ་སྙིང་པོས་ངེས་བཀྲལ་སྨིན་གྲོལ་མཆོག །བློ་གསལ་ཡོངས་ལ་བསྩལ་བའི་རྒྱ་མཚོ་ལས། །ཆ་ཙམ་སྡེ་ཚན་དུམ་བུར་བསྒྲིགས་ཏེ་སྤེལ། །འདིར་གང་བཤད་པར་བྱ་བའི་ཆོས་ནི། རྣལ་འབྱོར་གྱི་དབང་ཕྱུག་ཤྲཱི་བི་རུ་པ་ཆེན་པོའི་གསུང་གི་ངེས་མཛོད། གདགས་གཞི་མཚན་གྱི་རྣམ་གྲངས་(ལམ་འབྲས་བུ་དང་བཅས་པ)དུ་མ་དང་ལྡན་པ་འདི་ཉིད་ཡིན་ལ། དེ་ལ་ས་སྐྱ་པཎ་ཆེན་གྱིས། ལམ་འབྲས་ལམ་སྐོར་དགུ། །ཞེས་བསྩལ་བའི་ཆ་ཕྱི་མ་བརྒྱད་ནི་རྗེ་(སྒོ་རུམ་དཔེ་རྙིང་། རྗེས་བཙུན་དངོས་ཀྱི་ཕྱག་རིས་ཉིད་ལ་མཐོང་གསུང་།) བཙུན་གྲགས་པའི་གསུང་གིས། ཞིང་པའི་(ཏོག་ཙེ་བ) བྱ་བ་བསམ་གྱིས་མི་ཁྱབ་ཀྱང་། །མཚོ་སྐྱེས་(སློབ་དཔོན)བཞིན་དུ་ཟབ་པའི་ཚུལ་སྤྱོད་པ། །ཌོམྦྷི་(ཧེ་རུ་ཀ) པས་ཀྱང་ལྷན་གཅིག་སྐྱེས་པས་གྲུབ། །ནག་པོ་(དཔལ་ལྡན)སྤྱོད་པ་ཁྲོ་ཞིང་གཏུམ་པས་ནི། །མཐའ་(ནག་པོ་ཨུ་ཙི་ཏྲ་འཆི་བ་མེད་པ)གཉིས་གཡོ་བ་དབུ་མའི་ལམ་བཅུག་ནས། །ཀླུ་སྒྲུབ་(འཕགས་པ)བཞིན་དུ་སེམས་ཐག་ཆོད་པར་འགྱུར། །རྒྱལ་པོའི་(ཨིཎྜ་བྷུ་ཏི)ཚུལ་དུ་བཙུན་མོའི་ཚོགས་བསྟེན་ནས། །ཡི་གེ་མེད་དང་ངག་གི་(སློབ་དཔོན)དབང་ཕྱུག་ཐོབ། །ཅེས་མཁས་པས་དཔྱད་ན་ཟུར་མཆན་ལས་སློབ་དཔོན་དང་ལམ་གྱི་མནོ་ཙམ་རྟོགས་པར་ནུས་པའི་ཚུལ་འདི་ཉིད་ལ་ཞིབ་མོའི་རྣམ་དཔྱོད་ཀྱི་ཕྱེ་ན། བདེ་ཀྱཻ་གསང་གསུམ་གྱི་རྫོགས་རིམ་དུ་འགྱུར་བའི་ལམ་སྲོལ་དྲུག་དང་། རྒྱུད་སྡེ་མཐའ་དག་གི་རྫོགས་རིམ་དུ་འགྱུར་བའི་ལམ་སྲོལ་གཉིས་ལས། མ་རྒྱུད་བདེ་མཆོག་དང་མཐུན་པ་ཨོ་ལ་པ་ཏི་(རིམ་པ་བཞི་པ)དང་། ཡོན་པོ་སྲོང་བ་གཉིས། གཉིས་མེད་དགེས་པ་རྡོ་རྗེ་(བརྟག་གཉིས་ལས། ལྷན་གཅིག་སྐྱེས་པས་གང་སྐྱེས་པ། །)ལས་བྱུང་བ་ལྷན་ཅིག་སྐྱེས་གྲུབ་དང་། ཟབ་པའི་ཚུལ་དགུ་གཉིས། (ཡང་། ཆུ་བོའི་རྒྱུན་ནི་རབ་འབབ་དང་། །ཞེས་སོགས་ཀྱི་རྟོགས་པར་གྱིས།) ཕ་རྒྱུད་གསང་བ་འདུས་པ་(འཕགས་ལུགས་དང་མི་མཐུན།) ལས་བཀྲལ་བ་མཆོད་རྟེན་དྲུང་ཐོབ་དང་། ཡི་གེ་མེད་པ་(ཡེ་ཤེས་ཞབས་ལུགས་དང་མཐུན་པ། འདི་གསལ་བར་བྱེད་པའི་རྒྱུད་རྒྱ་གར་ན་སོ་དྲུག )གཉིས། རྒྱུད་སྡེ་མཐའ་དག་གི་བཤད་གཞི་(བོད་ན་ད་ལྟ་དངོས་སུ་བཅུ་བདུན་བཞུགས།)ས་མཱ་དྷི་ལ་བརྟེན་པ་བསམ་མི་ཁྱབ་དང་། བླ་མེད་འབྲས་བུའི་དབང་། གསུམ་པ་མཐའ་རྒྱས་ཞིབ་རྒྱས་སུ་འགྲེལ་བ་དབང་ཡོན་ཏན་རིམ་པའོ། །དེ་ལྟར་ལམ་སྐོར་ཕྱི་མ་བརྒྱད་ཀྱི་གནས་ཆ་ཙམ་(དེ་ཡང་འཆད་པ་པོ་རྣམས། རྡོ་རྗེ་གདན་པའི་བསྟོད་པ་ཤོ་ལོ་དེ་དང་སྦྱར་ནས་གསུང་ཡང་། གདིང་ཀློང་གི་ནུས་པ་ཆུང་བར་འདུག་གསུང་།) སྨོས་ནས། ད་ནི་བཤད་བྱའི་སྙིང་པོ་རྣལ་འབྱོར་དབང་ཕྱུག་གནས་བརྟན་ཆོས་སྐྱོང་ཉིད་ཀྱིས། སྤྲུལ་པའི་མཁའ་འགྲོ་བདག་མེད་ལྷ་མོོའི་གསུང་ལས་ནོས་པ་རྩ་བ་རྡོ་རྗེའི་ཚིག་དང་གཞུང་ཆུང་ཡིད་བཞིན་གྱི་ནོར་བུ་དང་རྒྱུད་སྡེ་རབ་འབྱམས་མཐའ་ཀླས་པའི་མཚང་མངོན་སུམ་དུ་རིག་པར་བྱེད་པའི་ལམ་སྲོལ་འདི་ཉིད་རྗེ་བཙུན་ཆེན་པོས་སྔར་གྱིས་འཕྲོས་ནས། (རྗེ་བཙུན་གྱི་ལམ་འབྲས་གླེགས་བམ་དཀར་ཆག་ཏུ། ཚུལ་འདིས་རྒྱལ་བའི་བཀའ་མདོ་སྡེ་རབ་འབྱམས་ལ་ངེས་པ་སྟེར་གསུང་བ་ལྟར་རོ། །) ངན་པའི་ལམ་ལ་འབད་པ་ཆེར་བྱས་ན། །འབྲས་བུ་མཆོག་ལ་སོམ་ཉི་ག་ལ་མཆིས། །ཞེས་པས་བསྟན་པའི་ཡོངས་སུ་རྫོགས་པའི་ཤིང་རྟ་ཆེན་པོའི་ལམ་སྲོལ་གཞུང་ཚུགས་པའི་མདོ་དང་སྔགས་ཀྱི་ལམ་རིམ་མ་ཚང་བ་མེད་པ། གང་ཟག་སྐལ་ལྡན་ཞིག་གི་ཉམས་ལེན་དུ་འཆད་པར་ནུས་པའི་ཆོས་ཀྱི་མཛོད་འདི་ལ། དང་པོར་སྣང་གསུམ་ལ་སྤྱིར་འགྲོའི་རིམ་པ་གསུམ་གྱིས་བསྡུས་པའི་མདོ་དང་དགོངས་འགྲེལ་དག་མདོར་བསྡུ་ན། ཟབ་མོ་མདོ་སྡེ་ལྔར་གྲགས་པ་གསུང་ངག་པ་ཉིད་ཀྱིས་བདག་གིར་མཛད་པ། རྒྱུ་སྟོན་པ་བདེ་བར་གཤེགས་པ་སྙིང་པོའི་མདོ་(འདི་བདག་ཉིད་ཆེན་པོ་ས་སྐྱ་པན་ཆེན་གྱིས་དགོངས་པ་ཅན་གྱི་མདོར་གསུངས།)དང་། ལམ་ལ་ཐབས་ཀྱི་ཆ་གསལ་བར་སྟོན་པ་གསང་ཆེན་ཐབས་ལ་མཁས་པ(ས་སྐྱ་པན་ཆེན་ངེས་དོན་གྱི་མདོར་བཞེད།) ཤེས་རབ་ཀྱི་ཆ་གསལ་བར་སྟོན་པ་ཏིང་ངེའི་འཛིན་གྱི་རྒྱལ་པོ། འབྲས་བུ་ལ་གནས་སྐབས་ཀྱི་འབྲས་བུ་སྟོན་པ་མདོ་སྡེ་ས་བཅུ་པ(ཕལ་ཆེར་དང་མཐུན)། མཐར་ཐུག་གི་འབྲས་བུ་སྟོན་པ་སངས་རྒྱས་ས་རྣམས་ལ་བླ་ཆེན་ཆོས་ཀྱི་རྒྱལ་པོ་འཕགས་པའི་མཆན། ས་བཅད། ཕྱི་མ་ལ་ཅོག་རོ་སྟོན་གཞོན་གྱི་མཆན་དང་ས་བཅད་ཡོད་པ་དང་། སྔགས་ལམ་དུ་སྤྱིར་རྒྱུད་སྡེ་རབ་འབྱམས་མཐའ་ཀླས་པ་མིན་ནའང་། རྣལ་འབྱོར་དབང་ཕྱུག་གིས་ས་དཀར་ལོག་ཀྱི་དན་དུ་ས་ཆེན་ཉིད་ལ་དངོས་སུ་གདམས་པའི་རྒྱུད་སྡེ་བདུན་ཅུ་རྩ་གཉིས་སམ། དེ་མིན་ནའང་རྒྱུད་གསུམ་ལ་རྗེ་བཙུན་གོང་མ་རྣམས་ཀྱིས་མཆན། ཡང་མཆན། གཟེར་མཆན་དང་བཅས་པ་རྣམས་ལས་རྗེས་དཔག་སྐྱེས་པའི་ཐོས་བསམ་བསྒོམས་པས་ནན་ཏན་བསྒྲུབ་པ་ལ་རབ་ཏུ་འདུན་པར་བྱའོ། །དེ་ལ་འདིར་དོན་གསུམ་གྱི་སྒོ་ནས་རྟོགས་པར་བྱ་བའི་ཆོས་ཀྱི་གླེང་གཞི་ལ། དང་པོ་གདམས་ངག་གི་ཚུལ་ནི་རྣམ་པ་གཉིས་ཀྱི་བརྗོད་པར་བྱ་སྟེ། དེ་ཡང་འཕགས་པའི་ཡུལ་དང་། གངས་རིའི་ཁྲོད་དུ་སྤྱི་དང་བྱེ་བྲག་གི་བསྟན་པ་འཕེལ་ཚུལ་གཉིས་ཀྱིས་རྒྱས་པར་འཆད་པ་ལས། ཡུལ་དབུས་ཉིད་དུ་བྱོན་ཚུལ། བསྟན་པ་དར་ཚུལ་རྣམས་བདག་ཉིད་ཆེན་པོ་བསོད་ནམས་རྩེ་མོའི་ཆོས་ལ་འཇུག་པའི་སྒོ་(སྒོ་བའི) ལྟར་རྣམ་པར་འཕེལ་ཞིང་། རྡོ་རྗེ་ཐེག་པའི་བསྟན་པ་ཉེ་ལམ་འཕེལ་ཚུལ་ཡང་། བདག་ཉིད་ཆེན་པོ་དེ་ཉིད་ཀྱི་རྒྱུད་ལ་འཇུག་པའི་སྒོ་(རྣལ་འབྱོར་མའི)ལྟར་རྒྱས་པར་འཆད་ལ། འདིར་དོན་བསྡུ་བ་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག་འདི་ཉིད་དུས་ནམ་གྱི་ཚེ་རྒྱ་གར་གྱི་ཡུལ་དུ་བྱོན་པ་ལས་བརྩམས་ཏེ་གླེང་ན། སྟོན་པ་མྱ་ངན་ལས་འདས་ནས་ལོ་སྟོང་ལྷག་ཙམ་ན་བྱོན་པར་མངོན་ཏེ། དེ་ཡང་སངས་རྒྱས་མྱ་ངན་ལས་འདས་ནས་ལོ་བཞི་བརྒྱ་ན་ཀླུ་སྒྲུབ་བྱོན། དེས་ལོ་དྲུག་བརྒྱ་བཞུགས། སློན་དཔོན་དེའི་དངོས་ཀྱི་སློབ་མ་ཨརྱ་དེ་ཝ། དེ་དང་སློབ་དཔོན་བིརྦ་པ་མཇལ་བར་དམ་པ་རྒྱ་གར་གྱི་གསལ་བར་བཤད་ལ། ཡང་རྣམ་པ་གཅིག་ཏུ་ན། སྟོན་པ་མྱ་ངན་ལས་འདས་ནས་ལོ་དགུ་བརྒྱ་ན་འཕགས་པ་ཐོགས་མེད་བྱོན། དེས་མི་ལོ་ཕྱེད་དང་གཉིས་བརྒྱར་འགྲོ་དོན་མཛད་ཅིང་། དེའི་དངོས་ཀྱི་སློབ་མ་གནས་བརྟན་ཆོས་སྐྱོང་འདི་ཉིད་ཡིན་པར་མདོ་སྡེ་ས་བཅུ་པའི་བརྒྱུད་པ་ལས་འཁྲུལ་མེད་དུ་འབྱུང་ཞིང་། རྒྱུ་མཚན་དེ་དག་ལ་བརྟེན་ནས་ཕྱོགས་ཙམ་མཚོན་པའི་ངག་འདི་དག་བརྗོད་ནུས་ཀྱིས། དེ་ལས་གཞན་དུ་རྩིས་ཀྱི་རྒྱུ་བ་རྙིང་པ་དག་ལ་ཡིད་བརྟན་པར་བྱས་ཏེ་བིར་ཝ་པ་སྦྲུལ་ལོར་འདོད་པའི་མུན་སྤྲུལ་དག་ལ་ཡིད་རྟོན་པར་མི་བྱ་ཞིང་། སློབ་དཔོན་ཆེན་པོ་འདི་ཉིད་སྔ་རབས་པའི་བཞེད་པས། སྔར་སེམས་ཙམ་གྱི་པཎྜི་ཏ་ཆེན་པོ་ཡིན་པ་ལ། བདག་མེད་མས་སྤྲུལ་པའི་དཀྱིལ་འཁོར་དུ་དབང་བསྐུར་བས་ས་དྲུག་གི་དབང་ཕྱུག་ཏུ་གྱུར་པར་བཞེད་ལ། འདིར་འཇམ་མགོན་པཎྚི་ཏའི་བཞེད་པས། སྔགས་ཀྱི་གཞན་སྟོང་སྨྲ་བའི་ཁྱུ་མཆོག་ཆེན་པོར་ལུང་རིགས་དུ་མའི་སྒོ་ནས་རྗེས་སུ་དཔག་པ་བསྐྱེད་པར་མཚོན་པའི་གནད་དོན་དོན་རྒྱས་པར་གཞུང་ཤིང་ཉིད་དུ་འཆད་ཅིང་། དེང་སང་ཛོ་ཀི་རྣམས་བིར་ཝ་པ་བྲམ་ཟེའི་རིགས་ཡིན་པར་འདོད་པ་སོགས་ཐ་དད་པའི་བརྗོད་པའི་སྒོ་དུ་མ་ཡོད་མོད་ཀྱི། མཁས་པ་ཡིད་བརྟན་མི་རུང་ངོ་། །འཛམ་བུའི་སྒྲ་ཡིས་མཚོན་པ་ཡི། །ཞིང་འདིར་མཚོན་པའི་རྒྱན་དྲུག་དང་། །སྤྱོད་པའི་རྟུལ་ཞུགས་གྲུབ་པ་ཡི། །འཕགས་ཡུལ་བདུད་རྩིའི་ལམ་ཆེན་པོ། །མངོན་དུ་གྱུར་པའི་ཟླ་ཤེལ་གྱིས། །འཕྲོག་བྱེད་སྙེམས་པའི་དུག་བཅོམ་ནས། །བདག་མེད་ཞལ་གྱི་པཎྚུའི་རྒྱུན། །བིར་ཝའི་ཆོས་སྒྲགས་ས་ཆེན་ཁྱབ། །ཅེས་སོ། །དེ་ལྟ་བུའི་སློབ་དཔོན་དཔལ་ལྡན་ཆོས་སྐྱོང་མཐུ་སྟོབས་མགོན་པོ་ཉིད་ཀྱིས་སྔར་གནས་ལྔ་རིག་པའི་པཎྚི་ཏ་ཆེན་པོའི་ཚུལ་གྱིས་དཔལ་རྒྱུན་སྦྱིན་(དེང་སང་ན་ལེནྜ་སྟེ་རྒྱུན་གྱི་དབང་པོ་ཟེར་བ་མང་དུ་ཡོད་པ། རྒྱ་དཔེ་དང་ཕྱིས་ཀྱི་རྒྱ་གར་བ་རྣམས་ཀྱི་ན་ལནྟ་ཁོ་ན་འབྱུང་ངོ་། །)གྱི་གཙུག་ལག་ཁང་གི་ཉེར་འཛིན་ཉིད་དུ་ཞལ་གྱིས་བཞེས་པའི་ཚེ། ལྔ་རིག་བྱེ་བའི་གཙུག་གི་ནོར་བུར་གྱུར་ཀྱང་། ཕྱིས་གྲུབ་པ་བརྙེས་པ་ན་ཞལ་གྱི་བདུད་རྩི་དངོས་སུ་ཐོབ་པས་རང་གི་གོ་འཕང་ལ་བཀོད་པ་སྐལ་ལྡན་གཅིག་ཅར་བའི་དཔེར་མཛད་པ། ཌོམྦྷི་ཧེ་རཱུ་ཀ་(གཡུང་པོ་ཁྲག་འཐུང་)དང་། སྐལ་ལྡན་རིམ་སྤྱོད་པའི་དཔེར་མཛད་པ་ཤར་ཕྱོགས་ཀཧྞ་པ(ནག་)གཉིས་དང་། གསུང་འཕྲོས་འགའ་ལས་གྲུབ་ཆེན་དཔལ་འཛིན་གྱིས་ཀྱང་སློབ་དཔོན་འདི་ཉིད་ལ་ཆོས་གསན་པར་བཞེད་ཅིང་། ཕྱིས་འཕགས་ཡུལ་དུ་བྱོན་པའི་དརྤཎ་ཨ་ཙརྱ་(ལྔ་འཛིན་མེ་ལོང་)དང་། སློབ་དཔོན་ཐུབ་པས་བྱིན་དང་། གྲུབ་ཆེན་དཔའ་བོ་འོད་གསལ་ལ་སོགས་པ་བིར་ཝ་པའི་གདམས་པ་ཁུངས་སུ་བྱས་ནས་འགྲེལ་ཞིང་། མདོར་ན་ས་གསུམ་པ་རྣམ་པར་གྲགས་པའི་བདག་ཉིད་ཆེན་པོ་སྙན་བརྒྱུད་བཞིའི་གདམས་པ་ཀརྞ་པ། དེས་ཨ་ཝ་དྷུ་ཏི་པ་ལ་རྗེས་སུ་འཕེལ་བའི་ལམ་འབྲས། པཎྜི་ཏ་ཨ་མོ་གྷ་བཛྲ་ལས་བརྒྱུད་པ་ད་ལྟ་ཡ་རྒྱ་གར་ན་བཞུགས་ཤིང་། ཕྱིས་བོད་དུ་བྱོན་པ་མ་ཧཱ་སྠ་བི་ར་བ་ན་རཏྣས་(གནས་བརྟན་ཆེན་པོ་ནགས་ཀྱི་རིན་ཆེན་)ཀྱང་གསན་པ་འདིས། སྔར་རྗེ་འགོས་ཀྱིས་བླ་ཆེན་འབྲོག་ཟུར་ཟའི་ཆེད་དུ། རྒྱ་གར་གྱི་པཎ་གྲུབ་བདུན་ཅུ་རྩ་གཉིས་ལ་དྲིས་པས། ལམ་འབྲས་ཞེས་པའི་ཆོས་ཀྱི་མིང་ཙམ་ཡང་མ་ཐོས་ཞེས་པ་འདིས། རྔོག་གི་བསྟན་བཅོས་གཟེ་མ་ར་མགོར། དོན་དེ་ཉིད་ལ་བརྣགས་ནས། མ་མོའི་རྒྱུད་ལུགས་དཀྲུགས་པ་ལ། །གྷ་ཡ་དྷ་རའི་གསེར་ཆོས་འབྱུང་། །སོགས་བཀོད་པ་མཆོར་ཆས་སུ་བྱས་ནས། སྐད་གསང་མཐོན་པོས་ཆོས་སྤོང་སྒོ་བརྒྱར་དགག་པ། ཁ་བ་ཅན་གྱི་གསར་བྱུང་དུ་བྱོན་པའི་མཁས་པ་ཆེན་པོ་དག་གིས་འབད་དེ་བསྒྲུབས་པའི་ཀླན་ཀའི་གནས་ཀྱང་རིང་ན་ཡོད་པར་རྟོགས་པར་ནུས་ལ། ཡང་འགའ་ཞིག་གིས་གསང་སྔགས་སྔ་འགྱུར་གྱི་ཧེ་རཱུ་ཀ་གལ་པོའི་རྒྱུད་དུ། དྲོད་གསུམ། རྟེན་འབྲེལ་གསུམ། ཉམས་གསུམ། ལམ་འབྲས་ཀྱི་བརྡ་ཆད་མང་པོ་འབྱུང་བས་བརྟག་པའི་གནས་སོ་གསུངས་མོད་ཀྱི་མུ་སྟེགས་དང་། བོན་གཞུང་དག་ཏུ་ཡང་སངས་རྒྱས་ཀྱི་ཚིག་འདྲ་ལ་འདྲ་མིན་མང་དུ་འབྱུང་བས་བྲག་ཆའི་དབྱངས་ལྟར་གོ་དགོས་སོ། །དེས་ན་སྔར་གྱི་གྲུབ་ཆེན་ཨ་ཝ་དྷུ་ཏི་པ་ལ་པཎ་ཆེན་གྷ་ཡ་དྷ་རས་གསན། དེས་བོད་ཡུལ་འདིར་སྔ་ཕྱི་བར་གསུམ་དུ་བྱོན་པའི་ཐོག་མཐའ་རྗེས་སུ་བསྩལ་(བར་བ་ལ་རྗེས་འགོས་ལ་རྒྱུད་ཀྱི་བཤད་པ་གནང་ཞིང་མན་ངག་གནང་)ནས་ལམ་འདིའི་སྲོལ་གཏོད་པ་ལ། སྔ་བུ་འབྲོག ཕྱི་བུ་གྱི་ཇོ་ནས་འཕེལ་ཏེ་ལམ་འབྲས་སྲོལ་ཆེན་བཅོ་བརྒྱད་དུ་གྱེས་པའི་ཚུལ་ལ། བླ་ཆེན་མུ་གུ་ལུང་པ་ལས་མནོས་པའི་སློབ་མ་ད་ལྟའི་གྲགས་ཚོད་རྗེ་མཁར་ཆུང་བ། འབྲོམ་དེ་བ་སྟོན་ཆུང་། ལྷ་བཙུན་ཀ་ལི་(སེ་དད་མོས་ཆེ། འབྲོམ་ཞབས་ཏོག་ཆེ། ལྷ་བཙུན་ཉེ་འབྲེལ་གྱི་སྟབས་ནས་གནང་བ་ཡིན་ནོ། །)གསུམ་ལས་འཕེལ་བར་འདོད་ཅིང་། ཡང་རྗེ་བཙུན་སེས་སྔར་འབྲོག་མི་ལ་ལོ་བཅུ་བདུན་བསྟེན་ནས་ལམ་ཡོངས་སུ་རྫོགས་པར་བྱས། རང་ཡུལ་འཁོར་བ་ལ་འབྲོག་གི་སྲས་ཨིནྡྲས་མུས་འབྲོག་པ་ལྟ་བ་ལ་བྱོན་དུས་རྡོ་རྗེའི་ཚིག་རྐང་གི་བཤམ་ཁུངས་ཆོད་པར་བཤད་པས་གསུམ་ལས་མ་གནང་བར་ཁས་ལེན་དཀའ་བར་གནང་། རྗེ་བཙུན་སེ་མཁར་ཆུང་བ་ལས་འཕེལ་བ་ཞང་སྐུ་མཆེད། ཞ་མ་ལྕམ་སྲིང་སོགས་འོག་ཏུ་སྟོན་ལ། འབྲོམ་ལས་ལམ་འབྲས་འཕེལ་བ་མེད་པར་འདོད་པ་ནི་མ་བརྟག་པའི་བབ་ཅོལ་དུ་གསུང་ངག་བསྟན་པ་རྒྱས་པའི་ཉི་འདོ་དུ་བཤད་པ་ལྟར་ཡིན་ལ། འགའ་ཞིག་གི་ལམ་འབྲས་འབྲོམ་ལུགས་ལ་ཡང་ཕོ་བརྒྱུད་མོ་བརྒྱུད་གཉིས་སུ་འདོད་པ་ནི། ཇོ་བོ་འབྲོམ་ཞེས་བྱ་བ་ཞིག་བྱུང་མོད་ཀྱི། གང་ཟག་དང་ཆོས་གང་ལ་ཡང་ཡིད་བརྟན་དུ་མི་རུང་བའི་ཚུལ་ཡི་གེ་རྙིང་པར་བཀོད་པས། དེ་ལུགས་བཅོ་བརྒྱད་དུ་མི་བགྲང་ལ། གྱི་ཇོའི་ལུགས་ལ་ལོ་ཙཱ་བ་ཟླ་བའི་འོད་ཟེར་གྱིས་པཎ་ཆེན་ག་ཡ་དྷ་ར་དང་ལོ་པན་དུ་བསྡེབས་ནས་རྩ་བའི་གཞུང་ཆུང་རྡོ་རྗེའི་ཚིག་རྐང་ཉིད་ལ་རྒྱ་སྐད་དུ་དབུར་བཞག་པའི་འགྱུར་ཡོད་ཅིང་། སློབ་མ་ཡང་སློབ་དང་བཅས་པས་འགྲེལ་བ། ས་བཅད། གཞུང་ཁྲིད་རྒྱས་པར་ཡོད་པའི་ལམ་འབྲས་ཆོས་འབྱུང་ན་གསལ་བ་ལྟར་རོ། །བླ་ཆེན་འབྲོག་གི་དུས་རྒྱུད་འཆད་ཚེ་མན་ངག་གི་ཁུངས་མི་སྨོས་པ་དང་། མན་ངག་གསུང་དུས་རྒྱུད་ཀྱི་ལུང་མི་འདྲེན་ཅིང་། རྣ་བཞི་པ་ལ་ཆོས་མི་བཤད། །རྣ་བ་དྲུག